Man hou meisie (17) aan met speelgoedgeweer; verkrag haar | Maroela Media
'n 20-jarige man van Ramosadi in Noordwes is in die hospitaal opgeneem nadat gemeenskapslede hom aangerand het enkele oomblikke nadat hy 'n 17-jarige meisie met 'n speelgoedgeweer aangehou en haar toe verkrag het.
Lt.kol. Amanda Funani, woordvoerder van die polisie, sê die voorval het glo Maandag plaasgevind.
Volgens Funani was die meisie op pad na 'n vulstasie in die omgewing toe die verdagte haar voorgekeer het. Hy het glo die speelgoedgeweer op haar gerig en haar toe in die bosse in die omgewing ingedwing.
"Die man het haar beveel om nie te skree nie en haar toe in die bosse begin verkrag. Die man het haar toe beveel om na haar ouerhuis te gaan en haar toe daar verder verkrag. Sy het daarin geslaag om uit sy greep los te kom en te ontsnap en het toe hulp van die bure ontbied," sê Funani.
Sy sê die bure en lede van die gemeenskap het toe om die huis saamgedrom en die man vasgekeer toe hy wou vlug. Volgens haar het hulle hom aangerand nadat hulle hom vasgekeer het.
Funani sê die polisie het eers opgemerk dat hy die 17-jarige met 'n speelgoedgeweer aangehou het nadat die polisie beslag gelê het op sy besittings.
Die verdagte is tans onder polisiebewaking in die hospitaal. Hy sal na verwagting nog vandeesweek in die hof verskyn.
Baie mooi so gemeenskap, julle is helde. Dankie. As dit nie vir julle was nie sou hy ontsnap as gevolg van gebrek aan bewyse of een van vele ander verskonings wat ons regsisteem altyd voorgee om misdadigers te beskerm.
Ons behoort strenger gevolge te he vir misdaad, want wat ons tans het is nie genoeg nie. Enige siek persoon soos dié sal twee maal dink voor hulle verkrag as die gevolge swaarder is om geregtigheid te laat skiet. Jou mensereg behoort nie meer te tel as jy 'n ander sin ontneem nie.